Dís hoekom jy moet RSVP, dring ma aan | Maroela Media
Mahlon Layne (Foto: Peanutlayne.com)
'n Ma het haar tot sosiale media gewend om die noodsaak van 'n RSVP te verduidelik nadat haar seun "verpletter was" omdat niemand vir sy verjaardagpartytjie opgedaag het nie.
Kristen Layne, die ma van die negejarige Mahlon, se inskrywing het verlede week soos 'n veldbrand op sosiale media versprei waarin sy die noodsaak van bevestiging van 'n uitnodiging na 'n partytjie benadruk het.
RSVP, die afkorting vir die Frans "répondez s'il vous plaît" wat beteken "antwoord asseblief", beteken juis dit: Dat jy moet bevestig of jy 'n uitnodiging aanvaar of van die hand wys.
Mahlon is vanjaar in gr. 3 en vir die eerste keer op skool aangesien hy tot dusver tuisonderrig gekry het.
"Hy het nog nooit vantevore 'n verjaardagpartytjie gehad wat vriende bygewoon het nie," het Kristen geskryf. "Omdat dit vanjaar sy eerste jaar op skool was, wou ons dit vir hom spesiaal maak deur nie net familie te nooi nie. Dit het hom nooit gepla dat daar voorheen net familie was nie, maar met sy agtste verjaardag het hy gevra waarom hy nie soos ander kinders op TV maatjies het nie."
Kristen het haar voorgeneem om sy negende verjaardagpartytjie onvergeetlik te maak met mooi uitnodigings en 'n Diary of 'n Wimpy Kid-tema, 'n boek geskryf deur Jeff Kiney.
Dié uitnodiging is aan al sy vriende en klasmaats by die skool gerig.
Hoewel sy nie 'n enkele RSVP ontvang het nie, het haar man haar die vorige aand gerusgestel dat dié soort kennisgewing lank reeds "uit die mode is".
"Hy het gesê niemand RSVP in elk geval meer nie, so toe gaan ons maar voort. Mahlon was die volgende dag voor sonopkoms wakker. Hy het al die tafels reggeskuif en die ballonne gehang; ek het hom nog nooit so gelukkig gesien nie. Hy het gesê 'my vriende is oor 'n paar uur hier! Dis die gelukkigste dag van my lewe, mamma.'"
Niemand het vir die partytjie opgedaag nie. "Woorde kan nie die emosies beskryf wat ek gevoel het nie. Selfs my man en my pa van byna 70 was in trane. Ek het myself vinnig verskoon om in die badkamer te gaan huil, en daarna vriende en familie genooi om die dag te red. Ons het daardie dag alles in ons vermoë gedoen om dit die beste moontlike kinderpartytjie te maak.
"Daar is net 'n paar keer in my lewe wat ek my groot en manlike man in trane sien uitbars het, en hierdie was een daarvan. Ek is nie kwaad vir die kinders wat nie opgedaag het nie, maar teleurgesteld in die ouers wat my nie kon laat weet dat hulle nie kom nie. Natuurlik kon ouers aanvoer dat hy nog nuut in die skool is en hulle nog nie gemaklik met ons as ouers is nie, maar hulle kon ten minste laat weet het."
Kristen het voortgegaan om ouers te smeek om wel te RSVP vir partytjies. Die gesin is intussen oorval met geskenke vir die negejarige.
Die inskrywing is meer as 100 000 op sosiale media gedeel.
Lees die oorspronklike brief hier.
Ek weet presier hoe julle gevoel het, dit het met my dogter ook gebeur toe sy 4 jaar oud geword het en niemand opgedaag het nie, sy het die pad dopgehou wanneer haar maatjies sal opdaag, net een verskil, my familie is almal ver weg so niemand kon kom nie,. Ek het net daar 'n besluit gemaak dat ek nooit weer 'n kinder partytjie sal hou nie, ek het elke jaar my kinders uitgevat erens heen sodat hulle die spesiale dag kon vier
Presies dieselfde het met my seuntjie gebeur en my hart gebreek – hy wil nie meer partytjies hou nie want hy is bang niemand daag weer op nie. Ek vat ook nou eerder my kinders uit iewers heen. Ek wens mense wil leer om net te antwoord – al kom julle nie, dit bly net goeie maniere!!
Dit is verskriklik. ek sien dit so baie. Ek besit 'n partytjie venue . En dis verskriklik as mense betaal vir sekere hoeveelheid kinders en hulle daag nie op nie. Dus 'n groot venue so 'n ppartytjie met min mense lyk altyd tragies en ek voel so sleg vir hul part. En selfs vir my eie kinders as dit met hul eie partytjie gebeur. Mense dink nie.